Návrh
Nariadenia vlády 
Slovenskej republiky 
z ........... 2006
o ochrane zdravia zamestnancov pred rizikom 
súvisiacim s expozíciou biologickým faktorom pri práci

Vláda Slovenskej republiky podľa § 2 ods. 1 písm. e) zákona č. 19/2002 Z.z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č.607/2004 Z.z. nariaďuje:

§ 1
Predmet úpravy

(1)	Toto nariadenie vlády ustanovuje požiadavky na ochranu zdravia a bezpečnosti zamestnancov pred rizikom súvisiacim s expozíciou biologickým faktorom pri práci a na predchádzanie tomuto riziku; vzťahuje sa na všetky činnosti, pri ktorých zamestnanci sú alebo môžu byť pri práci exponovaní biologickým faktorom. Vzorový indikatívny zoznam prác s biologickými faktormi je uvedený v prílohe č. 1.

(2)	Na účely tohto nariadenia vlády
a)		biologické faktory sú mikroorganizmy vrátane geneticky modifikovaných, bunkové kultúry a ľudské endoparazity, ktoré môžu vyvolať infekciu, alergiu alebo toxický účinok u ľudí; biologické faktory sú tiež prióny, ktoré môžu spôsobiť u ľudí prenosné ochorenie,
b)		mikroorganizmy sú mikrobiologické bunkové alebo nebunkové jedince schopné procesu zdvojenia alebo prenosu genetického materiálu,
c)		bunkové kultúry sú populácie buniek získané kultiváciou mnohobunkových organizmov v laboratórnych podmienkach.

§ 2
Klasifikácia biologických faktorov

(1)	Biologické faktory sa na základe miery rizika infekcie u ľudí rozdeľujú na 
a)	biologické faktory 1. skupiny, u ktorých nie je pravdepodobné, že by mohli spôsobiť ochorenie ľudí,
b)	biologické faktory 2. skupiny, ktoré môžu spôsobiť ochorenie ľudí a mohli by predstavovať nebezpečenstvo pre zamestnancov, ale nie je pravdepodobné, že sa rozšíri ochorenie v populácii, pričom obvykle je k dispozícii účinná profylaxia alebo liečba,
c)	biologické faktory 3. skupiny, ktoré môžu spôsobiť závažné ochorenie ľudí a vážne nebezpečenstvo pre zamestnancov; môžu predstavovať riziko rozšírenia v populácii, pričom obvykle je k dispozícii účinná profylaxia alebo liečba,
d)	biologické faktory 4. skupiny, ktoré spôsobujú závažné ochorenie ľudí a vážne nebezpečenstvo pre zamestnancov; môžu predstavovať vysoké riziko rozšírenia v populácii, pričom obvykle nie je k dispozícii účinná profylaxia alebo liečba.

(2)	Klasifikácia biologických faktorov podľa odseku 1 písmeno b) až d) je uvedená v prílohe č. 2.

(3)	Ak biologický faktor nemožno jednoznačne klasifikovať ako faktor jednej zo skupín uvedených v odseku 1, tento faktor sa klasifikuje ako faktor skupiny s vyššou mierou rizika.

§ 3
Posudzovanie rizika z expozície biologickým faktorom

(1)	Pri činnosti, pri ktorej by mohlo vzniknúť riziko expozície zamestnancov biologickým faktorom, musí zamestnávateľ určiť povahu, stupeň a trvanie expozície zamestnancov týmto faktorom, aby sa mohlo posúdiť riziko pre zdravie alebo bezpečnosť zamestnancov a prijať opatrenia.

(2)	Pri činnostiach spojených s expozíciou viacerým druhom biologických faktorov zamestnávateľ posudzuje riziko na základe nebezpečenstva, ktoré spolu predstavujú prítomné biologické faktory. Nové posúdenie rizika sa musí vykonávať vždy, keď nastane zmena podmienok, ktorá môže ovplyvniť expozíciu zamestnancov biologickým faktorom.

(3)	Zamestnávateľ musí predložiť na požiadanie príslušnému orgánu verejného zdravotníctva alebo orgánu inšpekcie práce) informácie, ktoré sú podkladom tohto posúdenia.

(4)	Posudzovanie rizika podľa  odseku 2 sa vykonáva na základe všetkých dostupných informácií a zahŕňa
a)	klasifikáciu biologických faktorov, ktoré sú alebo môžu byť nebezpečné pre zdravie ľudí podľa § 2,
b)	odporúčanie orgánov verejného zdravotníctva na sledovanie biologických faktorov, ktorým sú alebo môžu byť zamestnanci exponovaní pri svojej práci v záujme ochrany ich zdravia,
c)	informácie o prenosných ochoreniach, ktoré môžu vzniknúť v súvislosti s výkonom práce zamestnancov,
d)	možné alergické alebo toxické účinky biologických faktorov, ktoré môžu súvisieť s výkonom práce zamestnancov,
e)	poznatky o ochorení, ktoré poškodilo zdravie zamestnanca a ktoré priamo súvisí s  jeho prácou.

(5)	Zamestnávateľ vypracováva na základe posúdenia rizika z expozície biologickým faktorom posudok o riziku, ktorý zohľadní opatrenia uvedené v § 3 a 4.

§ 4

(1)	Ak výsledky posúdenia rizika podľa § 3 preukážu expozíciu alebo možnú expozíciu biologickým faktorom 1. skupiny, ktoré nepredstavujú identifikovateľné zdravotné riziko, ustanovenia § 5 až 17 sa nepoužijú; použije sa bod 1 prílohy č. 5.

(2)	Ak výsledky posúdenia podľa § 3 preukážu, že činnosť nezahŕňa v sebe zámernú prácu s biologickým faktorom alebo jeho používanie, ale môže mať za následok expozíciu zamestnancov biologickému faktoru, ako pri prácach uvedených v prílohe č.1, ustanovenia § 5, § 7 a 8, § 10 až 14 sa budú uplatňovať, ak výsledky posúdenia podľa § 3 preukážu, že je to potrebné.  

§ 5
Nahrádzanie škodlivého biologického faktora

Ak to povaha činnosti umožňuje, zamestnávateľ vylúči používanie škodlivého biologického faktora tým, že ho nahradí iným biologickým faktorom, ktorý nie je nebezpečný alebo je menej nebezpečný pre zdravie a bezpečnosť zamestnancov.

§ 6
Znižovanie rizika

Ak výsledky posúdenia rizika podľa § 3 preukážu riziko pre zdravie alebo bezpečnosť zamestnancov, musí zamestnávateľ predísť expozícii. V prípade, ak to so zreteľom na činnosť a posúdenie rizika podľa § 3 nie je technicky možné, musí znížiť expozíciu na takú úroveň, ktorá je nevyhnutná na primeranú ochranu zdravia a bezpečnosť zamestnancov, vykonaním opatrení s prihliadnutím na výsledky posúdenia rizika
a)		obmedzením počtu zamestnancov, ktorí sú alebo môžu byť exponovaní biologickým faktorom, na najnižšiu možnú mieru,
b)		vypracovaním pracovných postupov a technických kontrolných opatrení na zabránenie alebo zníženie uvoľňovania biologických faktorov v mieste výkonu práce,
c)		kolektívnymi ochrannými opatreniami alebo ak sa expozícii nedá zabrániť inak, individuálnymi ochrannými opatreniami,
d)		hygienickými opatreniami zameranými na prevenciu alebo obmedzenie náhodného prenosu alebo uvoľnenia biologického faktora z pracoviska,
e)		použitím bezpečnostného a zdravotného označenia a použitím výstražnej značky pre biologické nebezpečenstvo a ďalšej vhodnej značky),
f)		vypracovaním havarijných plánov ochrany zamestnancov pre prípad mimoriadnej udalosti súvisiacej s biologickými faktormi,
g)		zisťovaním prítomnosti biologických faktorov používaných pri práci na miestach mimo ich primárnych fyzických bariér, ak je to nevyhnutné a technicky uskutočniteľné,
h)		vybavením pracoviska prostriedkami na bezpečný zber, zhromažďovanie a zneškodňovanie odpadu zamestnancami a používaním bezpečných a identifikovateľných obalov po ich dekontaminácii, 
i)		bezpečnou manipuláciou a prepravou biologických faktorov v rámci pracoviska.

§ 7
Informovanie orgánu verejného zdravotníctva

(1)	Ak výsledky posúdenia rizika podľa § 3 preukážu riziko pre zdravie alebo bezpečnosť zamestnancov, zamestnávateľ na požiadanie poskytne príslušnému orgánu verejného zdravotníctva) informácie týkajúce sa
a)		výsledkov posúdenia rizika podľa § 3,
b)		činností, pri ktorých zamestnanci boli alebo mohli byť exponovaní biologickým faktorom,
c)		počtu zamestnancov exponovaných biologickým faktorom,
d)		mena, priezviska a odbornej spôsobilosti osoby zodpovednej za bezpečnosť a ochranu zdravia pri práci,
e)		uskutočnených preventívnych a ochranných opatrení vrátane pracovných postupov a metód,
f)		plánu ochrany zamestnancov pred expozíciou biologickým faktorom 3. a 4. skupiny, ktorá môže vzniknúť v dôsledku porušenia bariér ohraničujúcich úroveň ochrany.

(2)	Zamestnávateľ bezodkladne informuje orgán verejného zdravotníctva o akejkoľvek mimoriadnej udalosti, ktorá môže spôsobiť závažnú infekciu alebo ochorenie u ľudí. 

(3)	Zamestnávateľ po ukončení svojej činnosti alebo zrušení pracoviska odovzdá zoznamy osôb podľa § 11 a zdravotné záznamy podľa § 14 príslušnému orgánu verejného zdravotníctva.

§ 8
Ochranné opatrenia na znižovanie rizika

(1)	Zamestnávateľ zabezpečí pri všetkých činnostiach, pri ktorých je riziko pre zdravie alebo bezpečnosť zamestnancov pri práci s biologickými faktormi, aby
a)	nejedli a nepili v pracovných priestoroch, v ktorých je pravdepodobnosť kontaminácie biologickými faktormi,
b)	mali vhodnú oddychovú miestnosť a zariadenia na osobnú hygienu,) kde musia byť k dispozícii podľa druhu činnosti aj roztoky na výplach očí a kožné antiseptiká,
c)	mali účinné osobné ochranné pracovné prostriedky a ďalej  zabezpečí v súlade s osobitným predpisom)
1.	ich riadne skladovanie vo vyhradených priestoroch,
2.	ich kontrolu a čistenie, ak je to možné pred použitím a po každom použití,
3.	ak sa poškodia ich opravu alebo výmenu.

(2)	Zamestnávateľ ustanoví postupy na odber, manipuláciu a spracovanie vzoriek materiálu ľudského alebo zvieracieho pôvodu.

(3)	Osobné ochranné pracovné prostriedky podľa ods. 1 písmeno c), ktoré môžu byť kontaminované biologickými faktormi, sa musia odložiť pri opúšťaní pracovných priestorov a udržiavať oddelene od ostatných odevov. Zamestnávateľ zabezpečí ich dekontamináciu a čistenie; ak je to potrebné, ich bezpečnú likvidáciu.

(4)	Náklady spojené s opatreniami podľa odsekov 1 a 2 uhrádza zamestnávateľ; úhradu týchto nákladov nemožno požadovať od zamestnanca.

§ 9
Informovanie a školenie zamestnancov

(1)	Zamestnávateľ zabezpečí, aby zamestnanci a  zástupcovia zamestnancov pre bezpečnosť a ochranu zdravia pri práci boli dostatočne a vhodne vyškolení na základe všetkých dostupných informácií, najmä aby im boli poskytnuté informácie a pokyny týkajúce sa
a)		nebezpečenstva a možného zdravotného rizika z biologických faktorov,
b)		ochranných a preventívnych opatrení na predchádzanie expozície vrátane dodržiavania 
bezpečných pracovných postupov a možných následkov z ich porušenia,
c)		hygienických požiadaviek,
d)		používania osobných ochranných pracovných prostriedkov,
e)		postupov, ktoré majú zamestnanci vykonať v prípade mimoriadnej udalosti a na jej predchádzanie,
f)		prevádzky na pracovisku.

(2)	Školenie podľa odseku 1 je zamestnávateľ povinný
a)		uskutočniť pred začatím práce s biologickými faktormi,
b)		prispôsobiť novému riziku alebo zmenám rizika,
c)		opakovať podľa potreby; najmenej raz ročne, o čom sa vyhotoví písomný záznam.

§ 10 
Informovanie zamestnancov v osobitných prípadoch

(1)	Zamestnávateľ vypracováva písomné pokyny o postupe, ktorý sa má dodržať, ak ide o
a)		mimoriadnu udalosť spojenú s manipuláciou s biologickými faktormi,
b)		manipuláciu s biologickými faktormi 3. a 4. skupiny v súlade s prevádzkovým poriadkom podľa § 17.

(2)	Písomné pokyny sa umiestnia na mieste viditeľnom a prístupnom všetkým zamestnancom, priamo v priestoroch výkonu prác.

(3)	Zamestnanci bezodkladne hlásia každú mimoriadnu udalosť spojenú s manipuláciou s biologickými faktormi poverenej osobe alebo osobe zodpovednej za bezpečnosť a ochranu zdravia pri práci.

(4)	Zamestnávateľ bezodkladne informuje zamestnancov a zástupcov zamestnancov pre bezpečnosť a ochranu zdravia pri práci o 
a)		každej mimoriadnej udalosti , ktorá mohla mať za následok únik biologického faktora, ktorý by mohol spôsobiť závažnú infekciu alebo ochorenie u ľudí,
b)		príčinách mimoriadnej udalosti a o opatreniach, ktoré boli vykonané alebo majú byť vykonané na nápravu situácie.

(5)	Každý zamestnanec má prístup k informáciám v zozname podľa § 11, ktoré sa ho osobne týkajú.

(6)	Zamestnanci a zástupcovia zamestnancov pre bezpečnosť a ochranu zdravia pri práci majú prístup k anonymným kolektívnym informáciám, ktoré súvisia s expozíciou biologickým faktorom pri práci.

(7)	Zamestnávateľ poskytne zamestnancom a ich zástupcom pre bezpečnosť a ochranu zdravia pri práci na písomné požiadanie informácie uvedené v § 7.

§ 11
Zoznam exponovaných zamestnancov

(1)	Zamestnávateľ vedie zoznam zamestnancov exponovaných biologickým faktorom 3. skupiny a 4. skupiny podľa druhu vykonávanej práce a ak je to možné, aj podľa biologického faktora, ktorému boli zamestnanci exponovaní, ako aj záznamy o expozícii biologickým faktorom, o mimoriadnych udalostiach.

(2)	Zoznam zamestnancov podľa odseku 1 zamestnávateľ uchováva
a)	10 rokov od skončenia expozície biologickým faktorom a
b)	40 rokov od poslednej známej expozície tým biologickým faktorom, ktoré môžu mať za následok vznik infekcií
1.	o ktorých je známe, že majú schopnosť vyvolať chronickú alebo latentnú infekciu,
2.	ktoré nie je možné na základe súčasných vedomostí diagnostikovať, až do rozvinutia ochorenia o mnoho rokov neskôr,
3.	u ktorých predchádza vzniku ochorenia obzvlášť dlhá inkubačná doba,
4.	ktoré sa napriek liečbe v nepravidelných dlhodobých intervaloch obnovujú, alebo
5.	ktoré môžu zanechať závažné dlhodobé následky.

(3)	K zoznamu podľa odseku 1 prístup lekár vykonávajúci zdravotný dohľad, orgán verejného zdravotníctva alebo inšpekcie práce,1) ako aj osoby zodpovedné za ochranu zdravia a bezpečnosť pri práci u zamestnávateľa.

§ 12
Konzultácie a účasť zamestnancov

Konzultácie a účasť zamestnancov a zástupcov zamestnancov pre bezpečnosť a ochranu zdravia pri práci pri riešení  problematiky bezpečnosti a ochrany zdravia pri práci s biologickým faktorom sa vykonávajú podľa príslušných ustanovení osobitného predpisu.

§ 13
Schválenie používania biologických faktorov a náležitosti žiadosti o schválenie používania biologických faktorov

(1)	Používanie biologických faktorov sa musí vopred schváliť rozhodnutím príslušnému orgánu verejného zdravotníctva) na základe žiadosti, ak ide o prvé použitie
a)	biologických faktorov 2. skupiny,
b)	biologických faktorov 3. skupiny,
c)	biologických faktorov 4. skupiny.

(2)	Schválenie orgánom verejného zdravotníctva si zamestnávateľ musí vyžiadať aj na prvé použitie každého ďalšieho biologického faktora 4. skupiny a každého ďalšieho nového biologického faktora 3. skupiny, ak sám predbežne klasifikuje tento biologický faktor.

(3)	Na laboratória, ktoré vykonávajú diagnostiku biologických faktorov 4. skupiny sa nevzťahujú ustanovenia odseku 2.

(4)	Ak v rámci schválených pracovných procesov alebo postupov používaných biologických faktorov nastali zásadné a dôležité zmeny pre zdravie alebo bezpečnosť pri práci, zamestnávateľ vykoná nové posúdenie rizika podľa § 3. Tieto zmeny sa upravia v prevádzkovom poriadku, ktorý sa predloží na nové schválenie).

(5)	Žiadosť o schválenie) podľa odsekov 1 až 4 musí obsahovať aj
a)	 druh a klasifikáciu biologického faktora, ktorý sa bude používať,
b)	 výsledky posúdenia rizika podľa § 3,
c)	 počet exponovaných zamestnancov,
d)	 prevádzkový poriadok,
e)	 plán ochrany zamestnancov v prípade mimoriadnej udalosti,
f)	 meno, priezvisko a kvalifikáciu osoby zodpovednej za bezpečnosť a zdravie pri práci.

§ 14
Zdravotný dohľad pri práci

(1)	Zamestnávateľ je povinný zabezpečiť primeraný zdravotný dohľad pre zamestnancov pri práci, pri ktorej dochádza k expozícii biologickým faktorom, ak na základe posúdenia rizika podľa § 3 zistí špecifické riziko pre ich zdravie; súčasťou zdravotného dohľadu sú cielené preventívne prehliadky.

(2)	Zdravotný dohľad sa musí zabezpečiť pred expozíciou a v pravidelných intervaloch počas expozície tak, aby bolo možné priamo uplatňovať individuálne ochranné a preventívne opatrenia.
(3)	Zdravotný dohľad je primeraný ak
a)	je možné dať do príčinnej súvislosti expozíciu zamestnanca špecifickému biologickému faktoru k zistenému ochoreniu alebo iným škodlivým účinkom na zdravie,
b)	je pravdepodobné, že ochorenie alebo škodlivý účinok na zdravie sa môže vyskytnúť za určitých pracovných podmienok,
c)	vyšetrovacia technika predstavuje malé riziko pre zamestnancov,
d)	existujú štandardné vyšetrovacie metódy na zisťovanie príznakov ochorení alebo škodlivých účinkov na zdravie.

(4)	Zamestnancom, ktorí sú alebo môžu byť exponovaní pri práci biologickým faktorom, proti ktorým nie sú imúnni, zamestnávateľ poskytne očkovanie, ak je k dispozícii na trhu s liekmi účinná očkovacia látka. Pri dostupnosti očkovacích látok zamestnávateľ prihliada na zásady pre očkovanie uvedené v prílohe č. 3 

(5)	Každý zamestnanec, u ktorého sa vykonáva zdravotný dohľad musí mať založený a aktualizovaný osobný zdravotný záznam a záznam o expozícii. Zdravotné záznamy a záznamy o expozícii obsahujú súhrn výsledkov z vykonanej cielenej preventívnej prehliadky, všetkých reprezentatívnych údajov o expozícii, biologického monitorovania a očkovania a skutočností dôležitých na posúdenie zdravotnej spôsobilosti na výkon práce.

(6)	Zdravotné záznamy a záznamy o expozícii sa vedú a uchovávajú po dobu 10 rokov od skončenia práce, pri ktorej je riziko expozície biologickým faktorom. V osobitných prípadoch uvedených v § 11 ods.2 písmeno b) sa osobné zdravotné záznamy uchovávajú aspoň 40 rokov po poslednej známej expozícii biologickým faktorom. Údaje zo zdravotných záznamov a záznamov o expozícii sa poskytujú na požiadanie príslušnému orgánu verejného zdravotníctva.3)

(7)	Každý zamestnanec bude mať na požiadanie prístup k zdravotným záznamom a záznamom o expozícii týkajúcich sa jeho osoby. Zamestnanec alebo zamestnávateľ môžu požiadať o preskúmanie výsledkov zdravotného dohľadu. 

(8)	V prípade, že fyzická osoba – podnikateľ alebo právnická osoba zanikne, zoznam zamestnancov so záznamom o expozícii sa poskytne príslušnému orgánu verejného zdravotníctva. 

(9)	Ak sa na základe zdravotného dohľadu u zamestnanca preukáže ochorenie alebo škodlivé zdravotné účinky, ktoré lekár vykonávajúci zdravotný dohľad považuje za následok expozície biologickému faktoru, lekár alebo iný zdravotnícky pracovník informuje zamestnanca o výsledkoch, ako aj o odporúčaní týkajúcom sa zdravotného dohľadu, ktorému by sa mal zamestnanec podrobiť po skončení práce v prípade rizika expozície biologickému faktoru.

(10) Zamestnávateľ na základe zistení podľa odseku 6 následne vykoná
a)	revíziu posúdenia rizika vypracovaného podľa § 3, 
b)	revíziu opatrení prijatých podľa § 5, 6 a 8 s cieľom vylúčiť alebo znížiť riziko,
c)	zohľadní odporúčanie lekára vykonávajúceho zdravotný dohľad alebo inej príslušne kvalifikovanej osoby alebo príslušného orgánu verejného zdravotníctva pri uplatňovaní akýchkoľvek ochranných a preventívnych opatrení, vrátane možnosti preložiť zamestnanca na inú práce, pri ktorej nie je riziko ďalšej expozície, 
d)	zabezpečí zdravotný dohľad u všetkých zamestnancov, ktorí boli podobne exponovaní;
v takých prípadoch lekár vykonávajúci zdravotný dohľad môže navrhnúť, aby sa exponovaní zamestnanci podrobili zdravotnému dohľadu, ak ho už nenariadil príslušný orgán verejného zdravotníctva.

(11) Zásady zdravotného dohľadu pre zamestnancov exponovaných biologickým faktorom sú uvedené v prílohe č. 4. 

(12) Prípady ochorení alebo úmrtí, o ktorých sa zistí, že nastali v dôsledku expozície biologickým faktorom pri práci, sa oznamujú príslušnému orgánu verejného zdravotníctva podľa osobitného predpisu.)

(13) Náklady spojené s opatreniami podľa § 14 uhrádza zamestnávateľ; úhradu týchto nákladov nie je možné požadovať od zamestnanca.

§ 15
Zdravotnícke zariadenia 
a zariadenia veterinárnej starostlivosti s výnimkou diagnostických laboratórií

(1)	Na účely posúdenia rizika podľa  § 3 sa prihliada najmä na
a)	podozrenie z prítomnosti biologických faktorov v organizme pacientov alebo zvierat a v materiáloch alebo vzorkách, ktoré sa im odobrali,
b)	ohrozenie, ktoré predstavujú biologické faktory, o ktorých sa vie alebo o ktorých existuje podozrenie, že sú prítomné v organizme pacientov alebo zvierat a v materiáloch alebo vzorkách, ktoré sa im odobrali,
c)	 riziko vyplývajúce z povahy práce.

(2)	Na ochranu zdravia a bezpečnosti zamestnancov pred rizikom z biologických faktorov sa v zdravotníckych zariadeniach a zariadeniach veterinárnej starostlivosti vykonajú opatrenia primerané riziku, ktoré zahŕňajú najmä
a)	špecifikáciu vhodných postupov na dekontamináciu a dezinfekciu vrátane osobnej ochrany zamestnancov a
b)	uplatňovanie postupov umožňujúcich bezpečnú manipuláciu a zneškodňovanie kontaminovaných odpadov.

(3)	V izolačných priestoroch, v ktorých sú pacienti alebo zvieratá infikované biologickými faktormi 3. skupiny alebo 4. skupiny, alebo u ktorých je podozrenie, že sú týmito faktormi infikovaní, sa uplatňujú ochranné opatrenia podľa prílohy č. 5, ktoré znížia riziko infekcie pre zamestnancov na najnižšiu možnú mieru.

§ 16
Osobitné opatrenia pre priemyselné procesy, laboratória a miestnosti pre pokusné zvieratá

(1)	V laboratóriách, vrátane diagnostických laboratórií a v miestnostiach pre pokusné zvieratá, ktoré boli zámerne infikované biologickými faktormi 2., 3. alebo 4. skupiny, alebo ktoré sú nosičmi alebo, u ktorých je podozrenie z nosičstva takýchto faktorov, sa vykonajú  tieto opatrenia
a)	v laboratóriách vykonávajúcich prácu, ktorej súčasťou je manipulácia s biologickými faktormi 2., 3. alebo 4. skupiny na účely výskumu, vývoja alebo na diagnostiku, sa za účelom zníženia rizika infekcie určujú ochranné opatrenia podľa prílohy č. 5,
b)	na základe posúdenia rizika podľa § 3 a po určení úrovne ochrany požadovanej pre príslušné biologické faktory, sa určujú ochranné opatrenia podľa prílohy č. 5. Činnosti spojené s manipuláciou s biologickým faktorom sa musia vykonávať v prípade biologického faktora 2. skupiny výhradne v pracovných priestoroch zodpovedajúcich najmenej úrovni ochrany 2. stupňa; v prípade biologického faktora 3. skupiny výhradne v pracovných priestoroch zodpovedajúcich najmenej úrovni ochrany 3. stupňa; a v prípade biologického faktora 4. skupiny v pracovných priestoroch zodpovedajúcich úrovni ochrany 4. stupňa. 
c)	laboratóriá, v ktorých sa manipuluje s materiálmi podozrivými z prítomnosti biologických faktorov, ktoré môžu spôsobiť ochorenie ľudí, ale ktorých úlohou nie je práca s biologickými faktormi za účelom ich kultivácie alebo pomnožovania, musia prijať opatrenia zodpovedajúce aspoň úrovni ochrany 2. stupňa; ochranné opatrenia zodpovedajúce úrovni ochrany 3. alebo 4. stupňa sa zabezpečujú, ak ide o podozrenie alebo preukázanie, že takáto úroveň ochrany je potrebná, okrem prípadov, keď orgán verejného zdravotníctva rozhodne, že postačuje nižšia úroveň ochrany.

(2)	Ustanovenie ods. 1 písmeno b) sa vzťahuje aj na priemyselné procesy, pri ktorých sa používajú biologické faktory 2., 3. alebo 4. skupiny, pričom sa uplatňujú ochranné opatrenia podľa prílohy č. 6. Na základe výsledkov posúdenia rizika používania biologických faktorov 2., 3. alebo 4. skupiny môže príslušný orgán verejného zdravotníctva rozhodnúť o vhodných opatreniach, ktoré sa musia uplatňovať pri priemyselnom používaní takýchto biologických faktorov.

(3)	Činnosti uvedené v odsekoch 1 a 2, pre ktoré nebolo možné vykonať úplné posúdenie biologického faktora, ale vo vzťahu ku ktorým môže zamýšľané použitie biologických faktorov predstavovať závažne zdravotné riziko pre zamestnancov, je možné  vykonávať výhradne na pracoviskách zodpovedajúcich najmenej úrovni ochrany 2. stupňa.

§ 17
Prevádzkový poriadok

(1) Prevádzkový poriadok podľa druhu používaného biologického faktora a výsledkov posúdenia rizika, obsahuje 
a)	posudok o riziku podľa § 3,
b)	údaje o umiestnení pracoviska,
c)	popis technológie alebo činnosti, vybavenie pracovisko z hľadiska stavebného, materiálneho a technického vrátane kontrolných systémov na zabránenie úniku alebo prenosu biologických faktorov,
d)	zabezpečenie ochranných preventívnych opatrení s ohľadom na požadovanú úroveň ochrany vrátane opatrení na bezpečnú manipuláciu a prepravu biologických faktorov v rámci pracoviska,
e)	spôsob dekontaminácie a dezinfekcie a kontrola ich účinnosti,
f)	prostriedky na bezpečný zber, dočasné skladovanie a zneškodňovanie odpadov s obsahom biologických faktorov,
g)	spôsob a frekvencia školení zamestnancov,
h)	očkovanie zamestnancov.

§ 18

	Týmto nariadením vlády sa preberá právny akt Európskych spoločenstiev uvedený v prílohe č. 7.

§ 19
Účinnosť

	Toto nariadenie vlády nadobúda účinnosť 1. júna 2006.